S P R Á V A

hlavného kontrolóra o prijatých a vybavených petíciách a sťažnostiach za rok 2014.

# **A/ P E T Í C I E**

V roku 2014 na MsÚ boli doručené 4 petície.

Petícia proti vybudovaniu a prevádzkovaniu výrobne asfaltových zmesí Bulhary bola v zmysle § 5 ods. (2) zákona č. 85/1990 Zb. o petičnom práve postúpená obci Bulhary ako orgánu príslušnému na vybavenie tejto petície.

Petícia Požiadavka na zmenu dopravného značenia na ulici Trhová vo Fiľakove bola neopodstatnená.

Dňa 21.1.2014 podala skupina obyvateľov mesta petíciu s názvom „Petícia bojujúcich občanov a vlastníkov nehnuteľností na Ružovej ulici, Družstevnej ulici, Kvetnej ulici a Tulipánovej ulici proti zriadeniu detského domova na Ružovej ulici v RD číslo 40. V Petícii občania vyjadrujú nesúhlas so zriadením detského domova v predmetnej nehnuteľnosti. Bolo vykonané prešetrenie petície, na základe ktorého bola petícia opodstatnená. Pre zriaďovateľa bolo vydané upozornenie, že na zriadenie detského domova v predmetnej budove je potrebné povolenie Mesta Fiľakovo, ako príslušného stavebného úradu, t.j. povolenie zmeny užívania stavby v zmysle § 85 ods. 1 stavebného zákona.

Podľa stanoviska Ministerstva dopravy, výstavby a regionálneho rozvoja SR, Odbor štátnej stavebnej správy zo dňa 2.6.2014 je stanovisko Ministerstva výstavby a regionálneho rozvoja SR č 2006/10031/29448-2/530-Ra zo dňa 12.5.2006 k § 85 stavebného zákona v súvislosti s procesom humanizácie starostlivosti o deti s nariadenou ústavnou starostlivosťou umiestnených v detských domovoch aktuálne. Podľa uvedeného stanoviska v prípade stavby rodinného domu vo vlastníctve detského domova, ktorá má slúžiť na umiestnenie skupiny (profesionálni rodičia a deti v zmysle § 52 zákona č. 305/2005 Z.z. o sociálnoprávnej ochrane detí a o sociálnej kuratele a o zmene a doplnení niektorých zákonov) nie je potrebné posudzovať zmenu v užívaní stavby v zmysle § 85 stavebného zákona, ak spôsob jej užívania zostáva zachovaný, t.j. bude sa ďalej užívať ako rodinný dom.

Detský domov začal pôsobiť v mesiaci máj 2014 a mesto nemalo možnosť tomuto zabrániť. Od pôsobenia domova neboli podané žiadne sťažnosti v súvislosti s jej pôsobením.

Dňa 11.11.2014 bola na MsÚ doručená Petícia za premiestnenie Areálu Freestyle BMX vo Fiľakove. Na základe prešetrenia petície je táto opodstatnená. Pri prešetrení Petície bolo s prítomnými dohodnuté, že predstavitelia OZ FILADELFIA SK,ktorá areál prevádzkuje, v priebehu 50. týždňa prídu na Mestský úrad vo Fiľakove a spolu so zodpovednými pracovníkmi mesta pôjdu preveriť stav a rozmery plochy pri TESCU. Tiež nevylučujú možnosť rokovania s pánom Schneiderom o ploche v areáli bývalého Kovosmaltu.

# **B/ S Ť A Ž N O S T I**

V roku 2014 na MsÚ bolo doručených celkom 13 sťažností.

Tri sťažnosti:

* proti oaseniu dopravnej značky „Zákaz vjazdu všetkých vozidiel pri zdravotnom stredisku na ul. SNP,
* na náčelníka MsP Bc. Pavla Baláža z dôvodu, že sa nevie slušne rozprávať s ľuďmi, správa sa povýšenecky,
* na majiteľa susedného pozemku, ktorý umiestnil kolík na hranicu pozemku v užívaní sťažovateľa , ktorý bráni prístupu k domu sťažovateľa

boli neopodstatnené.

Štyri sťažnosti:

* na riaditeľku ZŠ s VJM Mládežnícka A. Janusekovú z dôvodu negatívnej diskriminácie rómskych žiakov,
* na riaditeľku ZŠ s VJM Mládežnícka A. Janusekovú z dôvodu nehospodárneho a neopodstatneného vynakladania finančných prostriedkov školy,
* na náčelníka MsP Bc. Pavla Baláža z dôvodu, nevhodného správania sa voči osobe sťažovateľky pri prerokovaní priestupku,
* na znečisťovanie zadných vchodov bytovky na Biskupickej ulici č. 9 – 11, užívanie drog a alkoholu v uvedených priestoroch, rušenie nočného kľudu

boli v zmysle § 6 ods. 1 písm. a) resp. § 5 ods. 7 zákona NR SR č. 9/2010 o sťažnostiach odložené, nakoľko neobsahovali náležitosti podľa § 5 ods. 2 resp. ods. 7 uvedeného zákona.

Na základe jednej sťažnosti na poškodzovanie majetku mesta oblepovaním stĺpov mesta (informačných, VO a zvislých dopravných značiek) a tiež vchodových dverí na celom území mesta svojim reklamným materiálom na taxi bolo príslušníkmi MsP vykonané monitorovanie verejných priestranstiev na preverenie skutočnosti uvádzanej v sťažnosti. Toto tvrdenie sa nepotvrdilio. Pri telefonickom dotaze bolo sťažovateľom uvedené, že už reklamné materiály sám odstránil. Nakoľko sa skutočnosť nepodarilo preukázať, bolo príslušníkmi MsP naďalej vykonávané monitorovanie verejných priestranstiev na preverenie podania v sťažnosti bez výsledku.

Jedna sťažnosť na postup pracovníčok z odd. EaMM vybavujúce evidenciu miestneho poplatku za TKO pri podávaní informácií a vybavovaní stránky bola odložená podľa § 6 ods. 3 zákona NR SR č. 9/2010 o sťažnostiach, nakoľko sťažovateľka dňa 4.11. 2014 sťažnosť pred jej vybavením písomne vzala späť.

V  prípade Sťažnosti na svoju susedu, ktorá tesne vedľa plotu v majetku sťažovateľky posadila kríky, ktoré sa ťahali na plot sa nejednalo o sťažnosť, ale o susedský spor. Prípad bol riešený pokusom o zmier podľa § 5 Občianskeho zákonníka. Pri prešetrení podania bolo zistené, že susedský spor má korene v dlhoročných susedských nezhodách. Je ťažké aj zistiť, čo bolo tým prvotným zásahom do pokojného stavu. Bez ochoty o dohodu na jednej aj druhej strane nie je možné dosiahnuť zmier. Navrhovateľka bola upozornená na jej právo domáhať sa ochrany svojich práv na súde.

Tri sťažnosti boli opodstatnené:

* Sťažnosť na riaditeľku ZŠ s VJM Mládežnícka z dôvodu zamestnania a vymenovania zamestnankyne za štatutárnu zástupkyňu napriek tomu, že nemala kvalifikáciu pre základnú školu a tiež zamestnanie záhradníka na celý kalendárny rok. Na základe prešetrenia je sťažnosť v časti plnenia vyučovacej povinnosti v rozsahu 10 hodín týždenne a v časti platového zaradenia opodstatnená. Dodatkom k pracovnej zmluve ešte zo dňa 31.10.2009, teda dávno pred podaním sťažnosti bol pre pracovníčku zmenený od 1.11.2009 dohodnutý druh práce na vedúcu hospodárskeho úseku a bola jej vypracovaná zodpovedajúca pracovná náplň.
* Sťažnosť na rušenie nočného pokoja pivárňou Katka na Hlavná ul. V piatok a sobotu od 21:00 do 4:00 hod. Prevádzkovateľ zariadenia v súvislosti s podanou sťažnosťou bol upozornený na § 127 Občianskeho zákonníka, ktorým sa zakazuje obťažovanie iných okrem iného hlukom. Tiež bol upozornený v zmysle časti V. čl. 21 ods. 3 písm. b) Všeobecne záväzného nariadenia mesta Fiľakovo č. 10/2011 o všeobecnej čistote, ochrane verejnej zelene a dodržiavaní verejného poriadku na území mesta Fiľakovo (ďalej len VZN) na zákaz hlasnej reprodukcie hudby v prevádzkach spoločensko-zábavného a pohostinsko-stravovacieho charakteru, ako aj na skutočnosť, že porušenie ustanovení predmetného VZN je priestupkom, alebo v prípade právnickej osoby správnym deliktom ak nejde o priestupok, prípadne správny delikt podľa iného zákona alebo o trestný čin.

Sťažnosť na susedov bývajúcich v byte nad bytom sťažovateľa, ktorí koberec, na ktorom spí pes pravidelne vytriasajú cez okno a všetka táto špina padá do okien bytov na nižších poschodiach, najviac do bytu sťažovateľa. Sused bývajúci nad sťažovateľom v súvislosti s podanou sťažnosťou bol upozornený na § 127 Občianskeho zákonníka, ktorým sa zakazuje obťažovanie iných okrem iného prachom, pachmi, pevnými a tekutými odpadmi. Tiež bol upozornený v zmysle časti II. čl. 9 ods.7 písm. b) Všeobecne záväzného nariadenia mesta Fiľakovo č. 10/2011 o všeobecnej čistote, ochrane verejnej zelene a dodržiavaní verejného poriadku na území mesta Fiľakovo (ďalej len VZN) na zákaz prášiť koberce, handry a iné predmety do verejných priestranstiev a na skutočnosť, že porušenie ustanovení predmetného VZN je priestupkom, alebo v prípade právnickej osoby správnym deliktom ak nejde o priestupok, prípadne správny delikt podľa iného zákona alebo o trestný čin.

Návrh na uznesenie :

**A/ MZ berie na vedomie :**

Správu hlavného kontrolóra o prijatých a vybavených petíciách a sťažnostiach za rok 2015.

Vo Fiľakove dňa 14.1.2015

Ing. Ladislav Estefán

hlavný kontrolór mesta